**Együttműködésben a gyermek jogaiért és fejlődéséért – A LEGO Csoport, a LEGO Alapítvány és az UNICEF közös akciója**

**NEW YORK, 2015. március 13:** A LEGO Csoport, a LEGO Alapítvány és az UNICEF két új, globális partnerségi megállapodása révén új lendületet vehet a gyermekek jogainak és korai oktatásának ügye. Ennek megünneplésére gyűltek ma össze New Yorkban.

Az egyik megállapodás keretében a LEGO Csoport és az UNICEF elkötelezik magukat a „Gyermeki jogok és üzleti alapelvek” (Children’s Rights and Business Principles) című dokumentum mellett. Ez utóbbi egy tíz pontból álló okirat, amely írásba foglalja, milyen lépéseket tehetnek a vállalatok a gyermekjogok tiszteletben tartása és támogatása érdekében. A hároméves együttműködés során a LEGO Csoport maga is célul tűzte ki a gyermekvédelmi szabályozások szigorítását a vállalaton belül, illetve a tágabb üzleti szférában is, a bevált gyakorlatok továbbadása révén.

– Számunkra a gyermekek érdekei a legfontosabbak. A gyermekek fejlődését elősegítő, kiváló minőségű kreatív termékek gyártása és a rájuk nézve felelősségteljes üzleti gyakorlat mindig központi részét képezték vállalati filozófiánknak – nyilatkozta Jørgen Vig Knudstorp, a LEGO Csoport vezérigazgatója. – Büszkeséggel tölt el, hogy elmondhatom, a LEGO Csoport az első az iparágban, aki globális együttműködésre lép az UNICEF-fel. Ezzel fejezzük ki elkötelezettségünket a „Gyermeki jogok és üzleti alapelvek” mellett. Az UNICEF-et legfontosabb partnerünknek tekintjük a gyermeki jogok ügyében tett jövőbeni erőfeszítéseinkben és örömmel nézünk elébe e neves szervezettel való együttműködésünknek.

A LEGO csoport, a LEGO Alapítvány és az UNICEF hisz abban, hogy a játék alapvető szerepet tölt be a gyermekek testi, kognitív, kreatív, társas és érzelmi képességeinek fejlődésében, mely képességek szükségesek az élethosszig tartó tanuláshoz és fejlődéshez. Számos gyermeknek nem adatik meg a lehetőség, hogy játszhasson. Egy, a közelmúltban az UNICEF által végzett felmérés szerint az alacsony és közepes jövedelmű országokban élő, öt év alatti gyermekek majd egyharmada nem kapja meg a megfelelő feltételeket a szellemi fejlődéshez, mivel játékaik alig vannak, szüleik pedig – saját elmondásuk szerint – nem játszottak velük például a felmérést megelőző három napban sem.

– A gyermeknek nem csak joga, de igénye is van arra, hogy játsszon. A játék oly módon segíti őt a tanulásban és fejlődésben, amely egy életre meghatározó lehet, mivel az a szó szoros értelmében részt vesz az elme formálásában. – mondta Anthony Lake, az UNICEF ügyvezető igazgatója. – Az UNICEF nagy örömmel vesz részt a LEGO Csoporttal és a LEGO alapítvánnyal közös munkában, melynek célja, hogy minél több gyermeknek adjon lehetőséget a játékra, illetve hogy más vállalatokat is ösztönözzön a gyermekjogok ügyének előmozdítására. Éppúgy, mint a LEGO kockák, az ilyen együttműködések is mind építőkövei a gyermekek szebb jövőjének.

A másik megállapodás – mely a LEGO Alapítvány és az UNICEF között jött létre – a gyermekek játék segítségével való korai oktatásának ügyét célozza meg szerte a világon. Szeretnének egy átfogó tanulmányt készíteni a kora gyermekkori fejlődést érintő politikai irányelvekkel kapcsolatosan, és egyúttal tudatosítani szeretnék a döntéshozókban, milyen kulcsfontosságú szerepet tölt be a játék a gyermek korai fejlődésében. A LEGO Alapítvány 8,2 millió dollárt szentel a három és fél éves program céljaira.

Ezenkívül a megállapodás a dél-afrikai kormánnyal való együttműködés révén megváltoztathatja a politikai irányelveket és programokat, s így 4,5 millió 9 éves vagy annál kisebb gyermek kaphat majd segítséget és gondoskodást azoktól a szülőktől, gondviselőktől és pedagógusoktól, akik e programon keresztül megtanulják a játékot ösztönző- és tanulóeszközként használni.

– Ez a partnerségi megállapodás fontos lépés egy olyan jövő megteremtése felé, ahol a játékon keresztüli tanulás által a gyerekeknek lehetőségük nyílik kreatív, elkötelezett, élethosszig tanuló felnőttekké válni, és mi izgatottan várjuk, hogy az UNICEF-fel karöltve megmutathassuk az embereknek, mennyire fontos a gyermekek korai fejlődésének elősegítése. – nyilatkozta a LEGO Alapítvány vezérigazgatója, Hanne Rasmussen. **–** Az UNICEF, különleges helyzete révén képes együttműködni különböző országok kormányaival annak érdekében, hogy a legkisebb gyermekek is megkaphassák a megfelelő odafigyelést és anyagi javakat életük kezdetén. Köztudott, hogy a gyermek első életévei nagy fontossággal bírnak fejlődésükben, így egy életre megtérülő befektetés (számukra, illetve környezetük és a társadalom számára), ha még kicsi korukban megalapozzuk e fejlődést anyagilag is.

E partnerségi megállapodás azt a meggyőződést testesíti meg, melyet mindhárom szervezet közösen vall: az üzleti szféra felelősséggel tartozik gyermekeink jogainak tiszteletben tartásáért és jólétük biztosításáért.

###

**Megjegyzés a szerkesztőknek**

**A legfontosabb információk a két együttműködésről**

Hároméves együttműködési megállapodás a LEGO Csoport és az UNICEF között a „Gyermeki jogok és üzleti alapelvek” című dokumentumban foglaltak közös megvalósítására.

* A vállalatok gyermekjogok iránti felelősségvállalásával kapcsolatos példamutatás, illetve a tudatosság növelése.
* A 10 alapelv népszerűsítése. Ha szükséges, új gyakorlatok létrehozása és/vagy a meglévő gyakorlatok fejlesztése a LEGO Csoport vállalati folyamataiban. Bevált gyakorlatok közzététele más vállalatok ösztönzése céljából.
* A gyermekek iránti felelősségvállalás növelése – például a LEGO Csoporton belüli gyermekvédelmi szabályozások szigorítása egy új gyermekvédelmi irányelv létrehozásán és végrehajtásán keresztül.

Három és fél éves, 8,2 millió dolláros költségvetésű megállapodás a LEGO Alapítvány és az UNICEF között, a gyermekek játék segítségével történő korai oktatásának elősegítésére, szerte a világon:

* Átfogó tanulmány készítése a kora gyermekkori fejlődést érintő politikai irányelvekkel kapcsolatosan. A játék és a korai tanulási képességek közötti alapvető kapcsolat tudatosítása a döntéshozókban.
* A korai oktatás és a játék kapcsolatának erősítése már meglévő UNICEF programokban. Pedagógusok, gondviselők oktatása. Kísérleti értékelési rendszer kialakítása.
* A dél-afrikai kormánnyal való együttműködés a játék kormányzati politikákban elfoglalt fontos szerepének biztosítása érdekében. Korai fejlesztési tantervek és korai fejlesztő pedagógusok, gondviselők képzése az első helyi projekt részeként.

**Gyermeki jogok és üzleti alapelvek**

A „Gyermeki jogok és üzleti alapelvek” című dokumentum, melyet az Egyesült Nemzetek Szervezetének Globális Megállapodása, az UNICEF és az Óvjuk a gyermekeket szervezet kezdeményezett 2012-ben, írásba foglalja, milyen normák vonatkoznak a vállalatokra a gyermekjogok tiszteletben tartásával és támogatásával kapcsolatosan. További információért látogassa meg a <http://childrenandbusiness.org> weboldalt!

**Az UNICEF-ről**Az UNICEF minden törekvésének célja a gyermekek jogainak és jólétének előmozdítása. Partnerintézményeinkkel karöltve 190 országban és térségben dolgozunk azon, hogy ezen elkötelezettségünk tettekben is megmutatkozhasson. Különös figyelmet szentelünk a legsebezhetőbb és legkitaszítottabb gyermekekre, a világ összes gyermekének javát szolgálva. További információt találhat az UNICEF-ről a [www.unicef.org](http://www.unicef.org/) weboldalon.

Kövessen minket [Twitter](https://twitter.com/UNICEF%22%20%5Ct%20%22_blank)-en és [Facebook](https://www.facebook.com/unicef)-on is!

[Ide](http://weshare.unicef.org/MediaResources) kattintva érheti el profi fotósorozatainkat és vágóképeinket.

#### A LEGO CsoportrólA LEGO Csoport egy magántulajdonban lévő vállalat, amelynek székhelye Dániában, Billund városában található. A vállalat még ma is az 1932-es alapító, Kirk Kristiansen családjának tulajdonában van. A LEGO Csoport a gyermekek kreativitásának a játékon és a tanuláson keresztül történő fejlesztése iránt kötelezte el magát. A világhírű LEGO® építőelemre alapozva a vállalat ma több mint 140 ország gyermekeit látja el játékokkal, élményekkel és oktatási anyagokkal. A vállalat központja Dániában, Billbund városában van.

#### [www.LEGO.com](http://www.LEGO.com) A LEGO AlapítványrólA LEGO Alapítvány küldetése ugyanaz, mint a LEGO Csoporté: a jövő építőinek inspirálása és fejlesztése. Az Alapítvány elkötelezte magát egy olyan jövő megteremtése mellett, ahol a játékon keresztüli tanulás által a gyerekeknek lehetőségük nyílik kreatív, elkötelezett, élethosszig tanuló felnőttekké válni. Az alapítvány munkájának lényege a játék fogalmának megújítása és a tanulás újragondolása. Korunk vezérgondolkodóinak, befolyásos személyiségeinek és pedagógusainak közreműködésével a LEGO Alapítvány felvértezi, ösztönzi és elindítja a jövő bajnokait, hogy játsszanak.

[www.LEGOfoundation.com](http://www.LEGOfoundation.com)

**További információért érdeklődjön a következő elérhetőségek valamelyikén:**

**A LEGO Csoport:**Michael McNally, márkakapcsolati igazgató, Tel +1-860-763-6731, press@america.LEGO.com

**A LEGO Alapítvány:**Christina Witcomb, kommunikációs képviselő, Tel +45 2030 8496, Christina.witcomb@LEGO.com

**UNICEF:**Elissa Jobson, médiaszakértő, Tel +1 917 340 3017, ejobson@unicef.org